Etapa I din Campionatul Național de Rallycross – CUPA MUNICIPIULUI TÂRGU JIU se va desfășura în perioada 11-12 mai.
Întrecerea sportivă face parte din calendarul Federației Române de Automobilism Sportiv pentru anul 2024 și va aduce la start echipaje cu autoturisme și mașini buggy structurate pe 12 clase de competiție.
Evenimentul se va desfășura pe parcursul a două zile, după următorul program:
- 11 mai, orele 12.00 – 17.00 – manșe calificări;
- 12 mai, orele 11.00 -15.00 – manșe calificări și manșe finale;
- 12 mai, orele 15.00 – 15.30 – festivitatea de premiere.
„Specificul unei competiții de rallycross este reprezentat de intensitatea spectacolului oferit de startul a 6 autovehicule în același timp, care vor disputa fiecare viraj și centimetru de pistă pentru o clasare cât mai bună pe timpul manșelor de calificare (6 ture de circuit) și manșelor finale (7 ture de circuit), cu vizibilitate crescută pentru spectatori (din zona amenajată spectatorilor se poate urmări peste 70% din circuit).
Vârful de intensitate și adrenalină al competiției va fi atins în ziua de duminică – 12 mai, program ce va oferi mult așteptatele finale, diverse demonstrații spectaculoase, momente artistice, dar și alte surprize pregătite de organizatori“, a transmis Cristian Dunăvățu, vicepreședintele ACS Raideri.
Manifestarea este organizată de Asociația Clubul Sportiv Raideri Târgu Jiu, în parteneriat cu Primăria și Consiliul Local al municipiului Târgu Jiu.